La sconfite sbaliade, tal moment sbaliât, cul aversari sbaliât e intune maniere vergognose.
L’Udin al recupere la partide cul Parma e in cjase dai emilians si dismentee di zuiâ di balon. Cussì e vinç la scuadre di Donadoni, che e mostre di vê chel cûr e chel snait che i coventin soredut inte sô situazion di cumò e che in masse ocasions i mancjin ae scuadre di balon furlane.
Dopo cuatri risultâts positîfs un daûr di chel altri e dopo almancul dôs bielis prestazions – chês cuintri dal Toro e de Fiorentina – nossere alì dal Tardini i blancs e neris cu la maie blu no àn rivât a fâ nancje un tîr in puarte, a part chel pâl cjapât di Bubnjic cuasit par câs. La iniziative le àn cjapade sù, sin dal principi de gare, i parons di cjase, atents daûr e dinamics denant. L’Udin al à imbastît cualchi cuintripît cence mai rivâ a jessi pericolôs.
L’unic zuiadôr dal Udin in evidence tai prins 45 minûts al è Karnezis, che al è atent suntune conclusion di Coda e al ten sot voli ducj i balons che a rivin des sôs bandis. Tra i emilians i plui in viste a son Ghezzal, Coda, Mauri e Varela, che a provin in plui ocasions a cjatâ la vie dal gol.
Di chê altre bande l’Udin al riscje di fâ un ‘gollonzo’ cun Bubnjic tal disvilup di une azion inviade di une punizion di Di Natale, ma il balon al sbat sul pâl. Pal rest al è simpri il Parma che al mene la danze.
La musiche e reste chê ancje tal secont timp, cundut che Stramaccioni al prove a sunâ la svearine pai siei zuiadôrs, che però no le sintin masse. Al rive cussì il cross di Varela par Belfodil che al devente un tîr in puarte che al ingjane Karnezis e al marche il vantaç dal Parma. L’Udin al rispuint pôc o nuie: e merete segnalade dome une biele zuiade di Bruno Fernandes par Widmer. Pal rest, nancje te ultime part de gare, cun trê pontis, cun Thereau, Geijo e Wague, la scuadre furlane e rive a fâ alc, plui par demerit so che par merit di Mirante.
Al è dificil no vê une buine dose di aviliment, dopo di une partide di cheste fate.
Cumò la scuadre e je in ritîr par preparâ l’incuintri cul Palermo. Al covente dâsi une sveade.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn